**ҚАШЫҚТЫҚТАН БІЛІМ АЛУ- ЗАМАН ТАЛАБЫ**

**Сарбалакова Айымжан Жорабековна**

Қызылорда көпсалалы «Ұлағат Қызылорда» колледж директоры

**Альмердинова Улбосин Мусилимовна**

колледж әдіскері

Қызылорда қаласы

Соңғы жылдары Қазақстан Республикасының білім беру жүйелерінің құрылымдарында елеулі өзгерістер болып жатыр.Оған бірден-бір себеп, қашықтықтан білім беру технологиясымен жұмыс жасау болып табылады.

Қашықтықтан оқыту оқу орындарында дәстүрлі  түрде өз орнын тауып келе жатқан оқытудың бір түрі екендігі бәрімізге мәлім.

Қазақстан Республикасының Президенті Қасым-Жомарт Тоқаев 2020 жылдың 16 наурызынан бастап Қазақстан Республикасы халқының қауіпсіздігін қамтамасыз ету мақсатында елімізде төтенше жағдай енгізген болатын. Я, қазіргі таңда әлемде болып жатқан індеттің таралуына байланысты бұл оқыту түрінің маңыздылығы арта түсті. Себебі еліміздегі оқу орындары Covid-19-дың таралу қаупіне байланысты өз жұмыстарын тоқтатып, оқушыларға қашықтықтан білім беруге кірісті.

Бүгінде мектеп оқушылар, жоғары оқу орындары,колледж студенттері барлығы интернеттің көмегімен қашықтықтан білім алып жатыр. Қашықтықтан білім алу үшін комьютер, ноутбук, қалта телефондарымен интернет желісіне қосылып жұмыс жүргізіліп жатыр.

Дүниежүзіндегі дамушы елдердің барлық жоғарғы оқу орындары қашықтықтан білім беру технологиясымен жұмыс жасауда. Мысалы, Америка құрама штаттарында 1995 жылдан бастап жоғарғы оқу орындарының 58% қашықтықтан оқыту технологиясына тәжірбие жасап, бұл технологияның тиімді екеніне көз жеткізген. Қазіргі уақытта бұл елде мыңдаған оқу орындары қашықтықтан оқыту технология бойынша жұмыс жүргізуде.

Бүгінгі әлем дамуының жаңа ұстанымдары білім беру жүйесінен күн сайынғы экономикалық, әлеуметтік және мәдени өзгерістерге мейлінше бейімделуді талап етеді. Әлем қазіргі күні «білім қоғамын» және «білім экономикасын» құру бағытында. Сондықтан, бізде дамыған елдер қатарынан қалыс қалып жатырған жоқпыз.

Енді, «қашықтықтан оқыту» деген ұғымға тоқталатын болсақ, білім алушы мен педагог қызметкерлер арасында қандай да қашықтықта интернет ресурстарының сүйемелдеуімен өтілетін оқытудың формасы, яғни интернет желілерінің көмегімен белгілі бір арақашықтықта оқыту, мұғалім мен оқушы арасында алыстан немесе толық емес жанама өзара іс-қимылы кезінде ақпараттық-коммуникациялық технологияларды және телекоммуникациялық құралдарды пайдалана отырып жүзеге асырылатын оқыту десек болады.

Қашықтықтан оқыту – адамның білім алуға және ақпарат алуға деген құқықтарын іске асыратын үздіксіз білім беру жүйесіндегі нысандарының бірі және білімін, біліктіліктерін арттыруға мүмкіндік береді.

Қашықтықтан оқытуды ұйымдастырудың 3 түрлі формасы бар: онлайн (синхрондық) және оффлайн (асинхрондық) және кең таралған үшінші түрі вебинар.

Онлайн режимдегі оқыту дегеніміз – интернет ресурстарының көмегімен ағымдағы уақытта белгілі бір қашықтықта мұғалім экранын көру арқылы оқытуды ұйымдастыру формасы.

Оффлайн режимдегі оқыту дегеніміз -білім алушылар топтарда, дәрістер мен семинарлар түрінде өтеді, білім алушылар оқытушымен тікелей «оқу-біріктіру-бақылау-нәтиже» сызбасы бойынша байланыс жасайды,яғни мұғалім мен білім алушы арасындағы ақпарат алмасуды қамтасыз етуге мүмкіндік беретін оқытудың формасы.

Вебинар дегеніміз – интернет желілерінің көмегімен онлайн түрде семинар, презентация, дәріс, тренинг, кеңестерді нақтылы уақыт режимінде өткізу болып табылады.

Қашықтықтан оқытуды білім берудің жаңа формасы деп қарастыру керек.

Қашықтықтан оқыту тәсілімен оқытатын оқытушыларға біршеше талаптар қойылады:

* оқытушы компьютермен жоғары дәрежеде сауатты жұмыс істей білуі қажет;
* қашықтықтан оқытудағы мақсаттары мен міндеттері, оның алдағы уақытта ақпараттық технология және коммуникация құралдарының негізінде дамуы туралы білуі қажет;
* қашықтықтан оқыту технологиясын жетік білетін, білім саласындағы қызметкерлерді,оқушыларды таныстыра білуі қажет;
* оқытушының ақпараттық құралдармен жұмыс істеуге іс жүзінде дағдылануы қажет;

 Қашықтықтан оқытудың технологияларын пайдалана отырып оқыған студенттер келесі мүмкіндіктер мен артықшылықтарға ие болады:

* бірінші (колледжден кейін) немесе екінші (үшінші) жоғары білім алу, қайта даярлаудан өту, біліктілікті арттыру;
* жеке оқу жоспары, оқу траекториясын өз бетімен жоспарлау, оқу мерзімін қысқарту;
* негізгі қызметтен қол үзбей оқу;
* уақытты және қаржыны үнемдеу;

Қашықтықтан оқыту түрінің еркіндігі мен икемділігі, географиялық жағдайға қарамайтын, кез-келген тұлғаның білім алу қажеттіліктерін қанағаттандыруға мүмкіндік тудыратын артықшылығы бар болғанымен, қашықтықтан жұмыс істеу кезінде қатысушылардың  бір-бірімен жеке байланысы аз, кейде мүлдем жоқ деп те айтуға болады. Сондықтан мұндай оқыту нысаны коммуникабельділік, сенімділік, командада жұмыс істеу дағдыларын дамыту үшін қолайлы емес. Дегенмен, карантин аяқталып, өз жұмыс орнымызға оралған жағдайда дәстүрлі оқыту түрімен қатар қашықтықтан оқыту түрін де бірге ала жүреміз деген ойдамыз. Себебі жаңа ғасыр адамзаттан оның кәсіби қызметіндегі барлық өзгерістерді біліп, үнемі білім деңгейін жетілдіріп отыруды қажет етеді.

Қорыта келе, қашықтықтан оқыту жүйесінің рөлі білім саласы үшін өте жоғары, себебі бұл жүйе арқылы мұғалімдеріміз бен оқушыларымыз әлемдік ақпараттармен байланысуға, ғылыми және шығармашылық жұмыстарын жетілдіруге, әлемдік ақпарат кеңістігінде өздерінің білімдерін шыңдауға зор мүмкіндік алады.Сондықтан, қазіргі өркениетке апаратын құрал - тек қана білім. Білімді ұрпақ қана болашақ иесі болып табылады. Жас ұрпаққа білім беру жолында ақпараттық технологияны оқу үрдісінде оңтайландыру мен тиімділігін арттырудың маңызы зор.

**Әдебиеттер тізімі:**

1. Білім беру ұйымдарына электрондық оқыту жүйесін енгізу жағдайында педагогтардың біліктілігін арттыруды  ұйымдастыру әдістемесі / Ахметова Г.К., Караев Ж.А., Мухамбетжанова С.Т. // Алматы:АҚ «ҰБАО «Өрлеу», 2013.

2. Журнал «Мектеп» № 11(6 бет)

3. Оқыту-тәрбиелеу технологиясы. №1, 2, 3. 2010 ж.

4. Қазақстан Республикасының «Білім туралы» заңы.

5. Білім беру ұйымдарына электрондық оқыту жүйесін енгізу жағдайында педагогтардың біліктілігін арттыруды  ұйымдастыру әдістемесі / Ахметова Г.К., Караев Ж.А., Мухамбетжанова С.Т. // Алматы:АҚ «ҰБАО «Өрлеу», 2013.